Els articles 117 i 144.1.g) de l'Estatut d'autonomia de Catalunya atribueixen a la Generalitat competències en matèria d'aigües, obres hidràuliques i medi ambient.
Atesa la competència del Govern per aprovar l'estatut de l'Agència Catalana de l'Aigua com a desenvolupament reglamentari de la seva estructura organitzativa i del règim de funcionament, establerts en l'article 11.3 de l'esmentat Text refós de la legislació en matèria d'aigües de Catalunya, aprovat pel Decret legislatiu 3/2003, de 4 de novembre, i en compliment del mandat contingut a la disposició final segona de la Llei 10/2011, de 29 de desembre, de simplificació i millorament de la regulació normativa;
En l'actual context, l'Administració de la Generalitat ha endegat un profund procés de revisió de l'estructura de tot el seu sector públic i dels procediments amb la finalitat d'avançar en la simplificació administrativa, tant des de la seva vessant orgànica com des de la regulatòria de l'activitat econòmica, que s'ha concretat, entre altres iniciatives legislatives, en l'aprovació de la Llei 10/2011, de 29 de desembre, de simplificació i millorament de la regulació normativa.
Aquesta Llei modifica alguns aspectes de la regulació de l'Administració hidràulica de Catalunya, continguda al Text refós de la legislació en matèria d'aigües de Catalunya, la qual cosa comporta necessàriament una modificació del seu desenvolupament reglamentari.
L'Agència Catalana de l'Aigua és, des de la seva creació per Llei 25/1998, de 31 de desembre, de mesures fiscals i d'adaptació a l'euro, l'entitat de dret públic que ha assumit les funcions d'Administració hidràulica única de la Generalitat de Catalunya.
Amb l'objectiu de desplegar la regulació legal de la seva estructura organitzativa i del règim de funcionament, continguda actualment en el Text refós de la legislació en matèria d'aigües de Catalunya, aprovat pel Decret legislatiu 3/2003, de 4 de novembre, el Govern va aprovar els Estatuts de l'Agència Catalana de l'Aigua mitjançant el Decret 125/1999, de 4 de maig, modificat pel Decret 218/1999, de 27 de juliol, i pel Decret 73/2001, de 20 de febrer, i el Decret 252/2002, de 22 d'octubre, pel qual es regulen els òrgans de gestió en règim de participació de l'Agència Catalana de l'Aigua, i el Decret 175/2001, de 26 de juny, pel qual s'aprova el desplegament territorial de l'Agència Catalana de l'Aigua.
Els canvis legislatius experimentats d'ençà de l'aprovació i modificació dels esmentats decrets, especialment, l'aprovació i transposició de la Directiva 2000/60/CE, del Parlament Europeu i del Consell, de 23 d'octubre de 2000, per la què s'estableix un marc comunitari d'actuació a l'àmbit de la política d'aigües, i l'experiència de funcionament de l'Agència durant aquest període van motivar que fossin substituïts pel Decret 86/2009, de 2 de juny, d'aprovació dels Estatuts de l'Agència Catalana de l'Aigua, i pel Decret 104/2010, de 3 d'agost, pel qual s'aprova el desplegament territorial de l'Agència Catalana de l'Aigua.
A banda de la necessitat d'adequar aquesta regulació reglamentària al nou marc legal, es considera necessari introduir altres modificacions orgàniques i de funcionament de l'Agència Catalana de l'Aigua a fi d'aprofundir en la simplificació de la seva estructura i incrementar l'eficàcia en el seu funcionament.
Vist l'informe previ i favorable del Consell d'Administració de l'Agència Catalana de l'Aigua;
A proposta del conseller de Territori i Sostenibilitat, d'acord amb el dictamen de la Comissió Jurídica Assessora, i d'acord amb el Govern,
Modificacions de l'article 6 dels Estatuts de l'Agència Catalana de l'Aigua
1.1 Es modifica l'apartat 4 de l'article 6 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la següent manera:
"6.4 El Consell per a l'Ús Sostenible de l'Aigua és l'òrgan d'assessorament de l'Agència i de participació en l'elaboració dels instruments de la planificació hidrológica."
1.2 Es modifica l'apartat 5 de l'article 6 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la següent manera:
"6.5 Les comissions de desembassament són els òrgans de gestió en règim de participació de l'Agència."
1.3 S'afegeix un apartat 6 a l'article 6 dels Estatuts de l'Agència Catalana de l'Aigua, aprovats pel Decret 86/2009, de 2 de juny, amb la següent redacció:
"6.6 El Consell de la Xarxa d'Abastament Ter-Llobregat és l'òrgan d'adopció de decisions en relació amb la gestió de les instal·lacions que integren la xarxa d'abastament Ter-Llobregat, que no estiguin atribuïdes a altres òrgans."
1.4 S'afegeix un apartat 7 a l'article 6 dels Estatuts de l'Agència Catalana de l'Aigua, aprovats pel Decret 86/2009, de 2 de juny, amb la següent redacció:
"6.7 La composició dels òrgans col·legiats respon a criteris de representació i participació paritària de dones i homes.
A aquest efecte, ha de procurar-se assolir la presència en aquests òrgans d'un nombre d'homes i dones que representi un mínim de la meitat del nombre total de persones vocals."
1.5 S'afegeix un apartat 8 a l'article 6 dels Estatuts de l'Agència Catalana de l'Aigua, aprovats pel Decret 86/2009, de 2 de juny, amb la següent redacció:
"6.8 En tot allò no regulat en aquests Estatuts, el règim d'adopció d'acords i de funcionament dels òrgans col·legiats és l'establert a la normativa aplicable als òrgans col·legiats de l'Administració de la Generalitat i en les normes de funcionament intern que, si s'escau, aprovin aquests òrgans."
Modificacions de l'article 7 dels Estatuts de l'Agència Catalana de l'Aigua
2.1 Es modifica l'apartat 1 de l'article 7 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"7.1 El Consell d'Administració és integrat per les persones membres següents:
"a) La persona titular del Departament d'adscripció de l'Agència Catalana de l'Aigua que n'exerceix la presidència, i la persona titular de la Direcció de l'Agència, que n'exerceix la vicepresidència.
"b) Set persones vocals representants de l'Administració de la Generalitat: tres persones representants del departament d'adscripció de l'Agència Catalana de l'Aigua i una persona representant per cadascun dels departaments competents en les següents matèries: presidència, economia, agricultura i ramaderia, i administracions locals.
"c) Una persona vocal representant de l'Administració General de l'Estat.
"d) Dues persones vocals representants de les administracions locals competents designades de manera que cada vocalia sigui proposada per cadascuna de les dues organitzacions d'ens locals més representatives.
"e) Sis persones vocals representants de les persones usuàries de l'aigua: dues persones vocals corresponents als usos domèstics escollides d'entre les organitzacions més representatives dels seus interessos; dues persones vocals corresponents als usos industrials escollides d'entre les organitzacions més representatives dels seus interessos, una persona vocal corresponent als usos agraris i ramaders escollida d'entre les organitzacions més representatives dels seus interessos, i una persona vocal proposada per l'Àrea Metropolitana de Barcelona, en tant que usuària per títol de l'aigua.
"Les dues vocalies en representació dels usos industrials són ocupades rotatòriament, en les corresponents sessions del consell d'administració, per dues de les persones que proposin les organitzacions més representatives dels interessos industrials.
"Així mateix, la vocalia en representació dels usos agraris i ramaders és ocupada rotatòriament, en les corresponents sessions del consell d'administració, per una de les persones que proposin les organitzacions més representatives dels interessos agraris i ramaders.
"Correspon als departaments competents en matèria d'agricultura i d'indústria, indicar quines són les organitzacions més representatives dels respectius interessos, atès l'establert a la vigent legislació sectorial."
2.2 Se suprimeix l'apartat 3 de l'article 7 dels Estatuts de l'Agència Catalana de l'Aigua, aprovats pel Decret 86/2009, de 2 de juny.
Modificació de l'article 8 dels Estatuts de l'Agència Catalana de l'Aigua
Es modifica l'apartat 1 de l'article 8 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la següent manera:
"8.1 El Consell d'Administració és l'òrgan de govern en règim de participació de l'Agència i exerceix les funcions que li atribueix l'article 11.7 del Text refós de la legislació en matèria d'aigües de Catalunya i les altres funcions que preveuen aquests Estatuts com són:
"a) Aprovar les bases reguladores i resoldre l'atorgament de subvencions, de conformitat amb el que estableix la vigent legislació en matèria de finances de la Generalitat de Catalunya, sens perjudici de la facultat de delegar l'atorgament en la Direcció o en la Gerència.
"b) Adoptar decisions sobre el repartiment i assignació de recursos hídrics de la xarxa Ter-Llobregat.
"c) Autoritzar la incorporació de nous abastaments al proveïment des de la xarxa Ter-Llobregat o l'ampliació dels existents, a proposta del Consell de la Xarxa Ter-Llobregat.
"d) Ordenar la suspensió, la substitució o la intervenció en relació amb la prestació del servei d'abastament d'aigua des de la Xarxa Ter-Llobregat.
"e) Fixar el règim d'explotació dels embassaments i dels aqüífers subterranis, al qual s'ha d'adaptar la utilització coordinada dels aprofitaments existents.
"f) Fixar el règim d'explotació conjunta de les aigües superficials i subterrànies.
"g) Determinar els sistemes de control efectiu dels cabals utilitzats i dels abocats al domini públic hidràulic que s'hagin d'establir per garantir els drets existents, mesurar el volum de les aigües realment consumit o utilitzat, permetre la correcta planificació i administració dels recursos i assegurar la qualitat de l'aigua.
"h) Declarar els aqüífers o masses d'aigües subterrànies com a salinitzats o en procés d'estar-ho, així com declarar les masses d'aigua en risc de no complir els objectius establerts a la planificació hidrològica.
"i) Fixar els perímetres de protecció dins dels quals no és possible l'atorgament de noves concessions d'aigües subterrànies, llevat que les persones titulars preexistents estiguin constituïdes en comunitats d'usuaris i usuàries.
"j) Fixar els perímetres de protecció de l'aqüífer o massa d'aigua subterrània en els quals és necessària l'autorització de l'Agència per a la realització d'obres d'infraestructura, extracció d'àrids o altres activitats o instal·lacions que puguin afectar-lo."
Modificacions de l'article 9 dels Estatuts de l'Agència Catalana de l'Aigua
4.1 Es modifica l'apartat 1 de l'article 9 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"9.1 El Consell d'Administració es reuneix almenys una vegada cada tres mesos."
4.2 Es modifica l'apartat 2 de l'article 9 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"9.2 El vot del president o de la presidenta és diriment en cas d'empat."
4.3 S'afegeixen dos nous apartats, 4 i 5 a l'article 9 dels Estatuts de l'Agència Catalana de l'Aigua, aprovats pel Decret 86/2009, de 2 de juny, amb el següent contingut:
"9.4 Quan concorrin raons d'urgència la Presidència del Consell d'Administració pot resoldre motivadament el tractament d'assumptes de la seva competència mitjançant procediment escrit sense necessitat de constituir de manera presencial el Consell.
Adoptada l'esmentada resolució, es posa a disposició de les persones membres del Consell, juntament amb la documentació relativa a els assumptes a tractar.
Les persones membres disposen d'un termini de tres dies hàbils, comptadors a partir de l'endemà del dia en què aquesta documentació es posa a la seva disposició, per manifestar per escrit la seva posició, opinió o qualsevol observació que estimin oportú en relació als assumptes a tractar.
Transcorregut aquest termini, les persones membres disposen d'un altre termini de tres dies hàbils per poder contrastar i defensar llurs posicions respectives.
Finalitzat aquest termini, les persones membres disposen d'un dia hàbil per emetre per escrit el seu vot en relació a les qüestions debatudes.
Una proposta es considera acceptada si rep el vot afirmatiu del nombre de persones vocals que és necessari per a la seva adopció.
S'entén que una persona vocal dona el seu vot afirmatiu a una proposta quan, un cop ha transcorregut el termini establert, no formula cap objecció.
En el cas que una tercera part de les persones vocals formulin objeccions a una proposta, aquesta ha de ser debatuda a la propera sessió presencial del Consell, la qual ha de ser convocada de manera urgent.
Les normes de règim intern de les que es doti el Consell d'Administració han de regular amb detall el desenvolupament d'aquest procediment.
El sistema de participació en aquest procediment escrit de les persones que ocupen de manera rotatòria la vocalia en representació dels usos agraris i ramaders de l'aigua i les vocalies en representació dels usos industrials es determina de conformitat amb el previst a l'apartat 1 de l'article 7 d'aquests Estatuts.
9.5 El procediment escrit no pot emprar-se per a l'adopció dels acords relatius al que estableixen les lletres a), b), c) i d) de l'article 11.7 del Text refós de la legislació en matèria d'aigües de Catalunya, ni dels relatius al que estableixen les lletres b), c) i d) de l'apartat 1 de l'article 8 d'aquests Estatuts."
Modificació de l'article 10 dels Estatuts de l'Agència Catalana de l'Aigua
S'afegeix un apartat 2 a l'article 10 dels Estatuts de l'Agència Catalana de l'Aigua, aprovats pel Decret 86/2009, de 2 de juny, amb la següent redacció:
"10.2 Així mateix, correspon al director/a la directora:
"a) Aprovar la classificació dels embassaments del Districte de Conca Fluvial de Catalunya en relació amb la pràctica d'usos recreatius.
"b) En relació amb la Xarxa d'Abastament Ter-Llobregat, l'adopció de les mesures provisionals que siguin necessàries per protegir el domini públic i per assegurar la prestació del servei públic d'abastament d'aigua, la imposició de multes coercitives i la incoació d'expedients sancionadors, de conformitat amb l'apartat 1 de l'article 33 del Text refós de la legislació en matèria d'aigües de Catalunya, i l'atorgament de les autoritzacions a les què fa referència l'apartat 2 de l'esmentat article 33."
Modificació de l'article 11 dels Estatuts de l'Agència Catalana de l'Aigua
S'afegeix un apartat 3 a l'article 11 dels Estatuts de l'Agència Catalana de l'Aigua, aprovats pel Decret 86/2009, de 2 de juny, amb la següent redacció:
"11.3 Així mateix correspon al/a la gerent:
"a) Preparar per a la direcció la proposta d'estructura interna de les àrees i divisions de l'Agència que aquesta ha de sotmetre a la consideració del consell d'administració.
"b) Establir les directrius per millorar i racionalitzar el funcionament de les àrees, divisions i altres unitats en què s'estructura l'Agència.
"c) Determinar els mètodes de treball per millorar la prestació dels serveis de l'Agència.
"d) Impulsar els relacions amb les persones usuàries i els agents econòmics i socials."
Modificació de l'article 12 dels Estatuts de l'Agència Catalana de l'Aigua
Es modifica l'apartat 1 de l'article 12 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"12.1 El Consell per a l'Ús Sostenible de l'Aigua és integrat per les persones vocals següents:
"a) Quatre persones vocals representants de les administracions locals designades dues per cadascuna de les dues organitzacions d'ens locals més representatives a Catalunya.
"b) Una persona vocal representant de l'Àrea Metropolitana de Barcelona.
"c) Dues persones vocals representants de les entitats ambientals designades de la següent manera: una persona per cadascuna de les dues entitats ambientals més representatives de Catalunya que tinguin com a objecte la protecció de les aigües, escollides atenent el seu àmbit territorial d'actuació i nombre de persones afiliades.
"d) Dues persones vocals representants de les organitzacions sindicals amb més implantació a Catalunya.
"e) Dues persones vocals representants de les universitats públiques de Catalunya designades a proposta del Consell Interuniversitari de Catalunya.
"f) Una persona vocal representant dels col·legis professionals competents en la matèria, designada a proposta de l'Associació Intercol·legial de Col·legis Professionals de Catalunya.
"g) Dues persones vocals representants de les entitats d'abastament i proveïment d'aigües designades de la següent manera: una per cadascuna de les dues associacions més representatives.
"h) Vuit persones vocals representants dels usos recreatius, industrials, agraris i ramaders de l'aigua escollides de la següent manera:
"Dues persones representants dels usos recreatius de l'aigua designades per les organitzacions i associacions més representatives dels seus interessos.
"Dues persones representants dels usos industrials de l'aigua designades per les organitzacions i associacions més representatives dels seus interessos.
"Quatre persones representants dels usos agraris i ramaders de l'aigua designades per les organitzacions i associacions més representatives dels seus interessos.
"i) Una persona vocal representant de l'associació de consumidors i consumidores i d'usuaris i usuàries més representativa.
"j) Una persona vocal representant de l'associació de veïns i veïnes més representativa.
"k) Una persona experta en la matèria designada per la persona titular del Departament competent en matèria de medi ambient."
Modificació de l'article13 dels Estatuts de l'Agència Catalana de l'Aigua
Es modifica l'apartat 1 de l'article 13 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"13.1 El Consell per a l'Ús Sostenible de l'Aigua exerceix les següents funcions:
"a) L'assessorament i la formulació de propostes d'actuació en matèria de política de l'aigua.
"b) La formulació de propostes i l'emissió d'informes sobre la planificació hidrològica i les seves actualitzacions i revisions, de la manera que estableix el Reglament de la planificació hidrològica, aprovat pel Decret 380/2006, de 10 d'octubre.
"c) L'emissió d'informes sobre els projectes de disposicions generals que afectin l'àmbit hidrològic.
"d) Fer el seguiment de les seves propostes i d'aquells temes que hagin estat objecte del seu informe.
"e) Aportar informació a l'Agència en relació amb els resultats de l'aplicació de les mesures previstes en els instruments de la planificació hidrològica pel que fa a l'assoliment dels objectius ambientals.
"f) Ser informat dels efectes sobre l'estat de les masses d'aigua derivats de l'aplicació dels instruments de la planificació.
"g) Col·laborar amb l'Agència Catalana de l'Aigua en l'anàlisi de la informació actualitzada del volum i el règim d'utilització de l'aigua en les diferents èpoques de l'any.
"h) Realitzar el seguiment de l'execució dels programes d'actuació i dels plans d'ordenació previstos per la legislació, respectivament, per als casos de masses d'aigua en risc de no assolir els objectius ambientals i en cas de salinització.
"i) La formulació de propostes en relació amb la gestió i el règim d'aprofitament de les masses d'aigua superficial i dels aqüífers que es trobin fora de l'àmbit territorial de les comissions de desembassament.
"j) En general la formulació de propostes a l'Agència Catalana de l'Aigua i qualsevol altra funció de caire consultiu que li encomanin els òrgans de govern i direcció de l'Agència Catalana de l'Aigua."
Modificació de l'article 15 dels Estatuts de l'Agència Catalana de l'Aigua
Es modifica l'article 15 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"Àmbit territorial i composició de les comissions de desembassament
"15.1 Les comissions de desembassament del Districte de Conca Fluvial de Catalunya són:
"a) La comissió de desembassament de la Muga, que exerceix les seves funcions en el tram regulat de la Muga, ententent-se com a tal el situat aigües avall de l'embassament de Boadella.
"b) La comissió de desembassament del Ter i del Llobregat que exerceix les seves funcions en els trams regulats dels rius Ter i Llobregat, entenent-se com a tals els situats aigües avall dels seus embassaments.
"c) La comissió de desembassament del Foix, que exerceix les seves funcions aigües avall del pantà del Foix.
"d) La comissió de desembassament del Riudecanyes que exerceix les seves funcions aigües avall del pantà de Riudecanyes.
"15.2 Les comissions de desembassament tenen la composició següent:
"a) Una persona representant designada per cadascun dels departaments de la Generalitat competents en matèria d'agricultura i ramaderia, de energia, d'indústria i de medi ambient.
"b) Dues persones representants dels ens locals de l'àmbit territorial de la comissió designades una per cadascuna de les dues organitzacions d'ens locals més representatives de Catalunya.
"c) Una persona representant dels usos de l'aigua per a l'abastament de les poblacions de l'àmbit territorial designades per associacions de companyies privades de subministrament d'aigua més representatives en l'esmentat àmbit.
"d) Una persona representant dels usos d'aigua per a l'abastament de les poblacions designada per cadascuna de les empreses o entitats amb drets d'aprofitament inscrits o en tràmit d'inscripció al Registre d'aigües superiors al valor establert per a cada comissió a l'annex.
Les persones usuàries individuals que tinguin inscrits o en tràmit d'inscripció al Registre uns drets d'aprofitament inferiors a l'esmentat valor poden agrupar-se fins a assolir-lo per tal de designar de manera conjunta a una persona representant.
"e) Una persona representant dels usos domèstics de l'aigua, designada per l'associació més representativa dels/de les consumidors/es i usuaris/usuàries dins de l'àmbit territorial corresponent.
"f) Dues persones representants dels usos industrials de l'aigua per a la generació d'energia hidroelèctrica a l'àmbit territorial designades una per l'entitat més representativa del sector i l'altre per la companyia elèctrica més representativa.
"g) Dues persones representants de la resta d'usos industrials de l'aigua a l'àmbit territorial designades per les entitats més representatives dels seus interessos.
"h) Dues persones representants dels usos agraris i ramaders de l'aigua, escollides una per cadascuna de les dues organitzacions professionals agràries que tinguin la consideració de més representatives.
"i) Una persona representant dels usos agraris de l'aigua designada per cadascuna de les comunitats d'usuaris/usuàries i regants que s'hagin constituït legalment per a l'aprofitament dels recursos hidràulics procedents de l'àmbit territorial amb drets d'aprofitament inscrits o en tràmit d'inscripció al Registre d'aigües superiors al valor establert per a cada comissió a l'annex.
Les comunitats i les persones usuàries individuals que tinguin inscrits o en tràmit d'inscripció al Registre uns drets d'aprofitament inferiors a l'esmentat valor poden agrupar-se fins a assolir-lo per tal de designar de manera conjunta a una persona representant.
"j) Una persona representant dels usos recreatius de l'aigua que es practiquin a l'àmbit territorial designada per l'associació més representativa d'aquests usos amb implantació territorial a l'esmentat àmbit.
"k) Una persona representant de l'entitat ambiental més representativa en l'àmbit territorial corresponent que tingui com a objecte estatutari la protecció dels ecosistemes fluvials del corresponent àmbit territorial.
"l) Quatre persones al servei de l'Agència Catalana de l'Aigua designades per la seva direcció.
"15.3 A més de les persones vocals esmentades en l'apartat anterior, la Comissió de Desembassament del Ter i del Llobregat s'integra també per:
"a) Una persona representant de l'Àrea Metropolitana de Barcelona.
"b) Una persona representant dels usos de l'aigua per a abastament domiciliari designada per l'entitat que presta el servei d'abastament d'aigua des de la Xarxa d'Abastament Ter-Llobregat.
"15.4 Les persones vocals de la Comissió de desembassament i les seves persones suplents són nomenades per la direcció de l'Agència Catalana de l'Aigua, a proposta de les entitats, les associacions i els òrgans esmentats en els apartats anteriors per un període de dos anys prorrogables dos anys més de manera automàtica, tret que aquestes entitats i associacions manifestin el contrari.
"15.5 El director o directora o la persona representant de l'Agència Catalana de l'Aigua en qui delegui exerceix la presidència de les comissions de desembassament.
La secretaria és assumida per una de les persones representants de l'Agència Catalana de l'Aigua."
Modificació de l'article 16 dels Estatuts de l'Agència Catalana de l'Aigua
Es modifica l'article 16 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"Funcions i funcionament de les comissions de desembassament
"16.1 Les comissions de desembassament tenen les següents funcions:
"a) La formulació de propostes de reserva de recursos hídrics.
"b) La formulació de propostes relatives a la gestió i a la prevenció de futures situacions extremes com ara les de sequera i inundacions, així com avingudes i riuades.
"c) La formulació de propostes relatives al règim adient de gestió i explotació dels embassaments i aqüífers.
"d) La formulació de propostes relatives al règim adient de recàrrega artificial d'aqüífers.
"e) La formulació de propostes per tal de coordinar l'explotació de les obres hidràuliques i dels recursos d'aigua, tot respectant els drets derivats de les corresponents autoritzacions i concessions.
"f) El seguiment del desenvolupament de les obres que s'hi realitzin, tant si aquestes obres es realitzen per compte exclusiu de l'Administració hidràulica, com si es duen a terme amb la participació econòmica de les persones interessades.
"g) L'audiència en l'elaboració de l'estudi econòmic del cànon de regulació.
"16.2 La comissió de desembassament es reuneix dues vegades a l'any en sessió ordinària una a la primavera i una a la tardor.
A banda d'aquestes sessions ordinàries, es poden celebrar sessions extraordinàries si ho decideix la presidència o si ho sol·licita una tercera part dels seus membres.
"16.3 En supòsits d'avingudes, sequeres o altres circumstàncies hidrològiques excepcionals l'Agència Catalana de l'Aigua pot adoptar les mesures de gestió dels recursos hídrics que consideri oportunes, inclosos els embassaments i desembassaments extraordinaris, sense necessitat d'escoltar amb caràcter previ les comissions de desembassament.
Aquestes mesures, quan siguin necessàries, són adoptades per la persona titular de la direcció l'Agència, amb l'assessorament d'un comitè permanent integrat per les persones responsables de les unitats organitzatives que exerceixen les funcions d'inspecció i policia de lleres, de gestió dels recursos hídrics, d'explotació de preses i embassaments i d'execució d'actuacions.
En tot cas, les comissions de desembassament han de ser informades de les esmentades mesures amb posterioritat a la seva adopció."
Modificació de l'article 17 dels Estatuts de l'Agència Catalana de l'Aigua
Es modifica l'article 17 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"Composició del Consell de la Xarxa d'Abastament Ter-Llobregat
"17.1 El Consell de la Xarxa d'Abastament Ter-Llobregat és integrat per representants de la Generalitat i de les entitats locals destinatàries de l'abastament des de l'esmentada xarxa.
"17.2 El Consell de la Xarxa d'Abastament Ter-Llobregat és integrat per les persones membres següents:
"a) La persona titular de la Direcció de l'Agència Catalana de l'Aigua que n'exerceix la presidència.
El seu vot és diriment en cas d'empat.
"b) Cinc persones vocals representants de l'Administració de la Generalitat designades a proposta dels Departaments competents en les següents matèries: aigua, economia, salut, indústria i Administració local.
"c) Una persona representant de l'Àrea Metropolitana de Barcelona.
"d) Quatre persones vocals en representació de les administracions locals que es troben dins de l'àmbit d'abastament des de la xarxa Ter-Llobregat, designades de manera que dues vocalies siguin proposades per cadascuna de les dues organitzacions d'ens locals més representatives.
"17.3 Les persones membres del Consell de la Xarxa d'Abastament Ter-Llobregat, tret de la titular de la direcció de l'Agència Catalana de l'Aigua, i els seus/les seves suplents són designades per la persona titular del Departament competent en matèria de medi ambient a proposta dels Departaments, administracions i entitats indicats en l'apartat anterior.
"17.4 Actua com a secretari/secretària del Consell de la Xarxa d'Abastament Ter-Llobregat, la mateixa persona que exerceix la secretaria del Consell d'Administració."
Modificació de l'article 18 dels Estatuts de l'Agència Catalana de l'Aigua
Es modifica l'article 18 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"Funcions i funcionament del Consell de la Xarxa d'Abastament Ter-Llobregat
"18.1 El consell de la xarxa d'abastament Ter-Llobregat té les següents funcions:
"a) Aprovar les directrius generals d'explotació de la xarxa d'abastament Ter-Llobregat, el seu programa d'actuacions, d'inversió i de finançament.
"b) Aprovar, de conformitat amb l'establert a la vigent planificació hidrològica, els plans d'obres, instal·lacions i serveis en relació amb la xarxa d'abastament Ter-Llobregat, així com el programa d'explotació general.
"c) Autoritzar els actes d'adquisició, disposició, alienació o transacció de béns vinculats a la xarxa d'abastament Ter-Llobregat, la desafectació de béns de domini públic afectats a la prestació del servei d'abastament o l'adscripció d'altres que no ho estiguin, de conformitat amb l'establert a la vigent legislació en matèria de patrimoni de la Generalitat de Catalunya.
"d) Aprovar el reglament intern de prestació del servei d'abastament des de la xarxa Ter-Llobregat i fixar-ne els objectius d'eficiència.
"e) Establir les condicions generals d'incorporació de nous abastaments al proveïment des de la xarxa Ter-Llobregat i proposar al consell d'administració la incorporació de nous abastaments o l'ampliació dels existents.
"f) Aprovar directrius o instruccions tècniques en relació amb el bon funcionament, conservació i manteniment de les instal·lacions de la xarxa Ter-Llobregat.
"g) Fixar els criteris d'explotació coordinada de les diverses xarxes en relació amb les administracions afectades i les entitats subministradores.
"h) Aprovar les seves normes de funcionament intern.
"i) Determinar la quota de connexió en cas d'incorporació de noves poblacions a l'abastament des de la xarxa.
"j) Elevar a l'òrgan competent de la Generalitat la proposta de tarifes a aplicar.
"18.2 El Consell de la Xarxa d'Abastament Ter-Llobregat es reuneix almenys una vegada cada tres mesos.
"18.3 Les persones membres del Consell tenen dret a percebre dietes per l'assistència a les reunions, d'acord amb el que estableix la normativa vigent."
Modificació de l'article 22 dels Estatuts de l'Agència Catalana de l'Aigua
Es modifica l'apartat 1 de l'article 22 dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"22.1 La contractació de l'Agència es regeix per la normativa de contractes del sector públic.
Als efectes d'aplicació d'aquesta normativa, l'Agència Catalana de l'Aigua te la consideració d'administració pública i els contractes que formalitzi tenen la naturalesa de contractes administratius, amb l'excepció feta d'aquells casos on l'esmentada normativa atribueix caràcter privat als contractes celebrats per una administració pública."
Modificació de l'annex dels Estatuts de l'Agència Catalana de l'Aigua
Es modifica l'annex dels Estatuts de l'Agència Catalana de l'Aigua, aprovats pel Decret 86/2009, de 2 de juny, que queda redactat de la manera següent:
"Volums mínims per assolir la representació en les comissions de desembassament
"Els volums mínims d'aprofitaments anuals inscrits o en procés d'inscripció en el Registre d'Aigües necessaris per tal d'obtenir individual o conjuntament el dret a designar una persona representant a les comissions de desembassament, de conformitat amb el que estableix l'article 15.2 són:
"a) Representació de l'ús per a abastament de poblacions (article 15.2.d)
"a.1 Comissió de desembassament de la Muga: 4 hectòmetres cúbics anuals.
"a.2 Comissió de desembassament del Ter-Llobregat: 5 hectòmetres cúbics anuals
"a.3 Comissió de desembassament del Foix: 1 hectòmetre cúbic anual.
"a.4 Comissió de desembassament del Riudecanyes: 1 hectòmetre cúbic anual.
"b) Representació dels usos agraris (article 15.2.i)
"b.1 Comissió de desembassament de la Muga: 7 hectòmetres cúbics anuals.
"b.2 Comissió de desembassament del Ter-Llobregat: 10 hectòmetres cúbics anuals.
"b.3 Comissió de desembassament del Foix: 1 hectòmetre cúbic anual.
"b.4 Comissió de desembassament del Riudecanyes: 2 hectòmetres cúbics anuals."
Es deroga el Decret 236/2008, de 25 de novembre, de modificació dels Estatuts de l'Ens d'Abastament d'Aigua, Aigües Ter-Llobregat.
Habilitació de la persona titular del Departament d'adscripció de l'Agència Catalana de l'Aigua
S'habilita la persona titular del Departament d'adscripció de l'Agència Catalana de l'Aigua per tal de que dicti les disposicions reglamentàries de creació i funcionament del Registre de Seguretat de Preses i Embassaments de Catalunya, en aplicació del que estableix el títol VII del Reglament del domini públic hidràulic, aprovat per Reial decret 849/1986, d'11 d'abril.
Aquest Decret entra en vigor en un termini de tres mesos a comptar des de la data de la seva publicació al Diari Oficial de la Generalitat de Catalunya, sens perjudici de l'establert a l'apartat segon.
Les modificacions de les lletres b), c) i d) de l'article 8.1 dels Estatuts de l'Agència Catalana de l'Aigua, contingudes a l'article 3; la modificació de la lletra b) de l'article 10.2 dels Estatuts de l'Agència Catalana de l'Aigua, continguda a l'article 5, les modificacions dels articles 17 i 18 dels Estatuts de l'Agència Catalana de l'Aigua, contingudes, respectivament, als articles 11 i 12, i la disposició derogatòria entren en vigor l'endemà de la data en què es faci efectiva la dissolució de l'Ens d'Abastament d'Aigua, de conformitat amb el que preveu la disposició addicional segona de la Llei 10/2011, de 29 de desembre, de simplificació i millorament de la regulació.